Avui he pogut llegir un fil molt interessant sobre la qüestió del gallec. La pregunta era si forma part de la lusofonia o no. Suposo que la majoria dels gallecs dirien que apart de la qüestió lingüística queda clar que Galiza i Portugal són dues nacions diferenciades. Però en el cas del País Valencià, què s'hauria de dir? Queda claríssim que el valencià forma part del mateix sistema lingüístic que el català. La meva pregunta és, però, si el País Valencià és una nació, si els valencians són un poble diferenciat del poble català. Perquè si València forma part de la nació catalana, els valencians són catalans. Però si el País Valencià és un territori català, un país català, llavors què és la terra entre Vinaròs i Oriola? una regió? Un conjunt de pobles i comarques sense identitat pròpia? Crec que no. Em sembla curiós perquè la majoria dels valencians nacionalistes que he conegut afirmar que se sent valenciana. El que sí diuen és que el català és la llengua que comparteixen amb Catalunya i les Illes i que hi ha molts lligams culturals i històrics entre els tres territoris. Però la meva (prou modesta) experiència ha estat que ni els valencians més catalanistes solen negar una identitat (nacional) valenciana. Simplificant-ho una mica: Són els valencians catalans o no? He sentit que ser valencià és una manera específica de viure la seva catalanitat. Bé, això es pot dir també en relació als andalusos endret d'Espanya: són andalusos però al mateix temps espanyols (ja ho sé, alguns ni tan sols creuen això). Però parlant seriosament: si diem que ser valencià és una forma de ser català, per què és il·legítim que per a la gran majoria dels valencians no representi cap problema ser valencià i espanyol alhora? Llavors la pregunta seria si València és una nació o una regió. Si és una regió, en seria de quin país, de quina nació? Es il·legítim ser de nacionalitat espanyola com a habitant del País Valencià? I si ni és una regió i una nació pròpia, com es podria definir la identitat col·lectiva dels valencians? Hi ha una cosa enmig? Perquè em sembla cert que hi ha unes senyes d'identitat i unes característiques culturals, una personalitat diferenciada, un sentiment i una consciència de ser poble que justifiquen el terme de la valencianitat. Moltes preguntes, molts dubtes. 
Els valencians són catalans, però són de diferents nacions: alguns de la nació valenciana alguns de la nació espanyola, alguns de la nació catalana o alguns no són de cap nació, depèn de quin sigui el seu sentiment. Això si, són valencians i per tant es sentin el que es sentin, són catalans (evidentment no parlo de la comunitat autònoma de València, on hi ha regions que no formen part de València, com els Serrans o part d'Alacant). Culturalment només s'ha d'entendre una cosa, cada ciutat, poble o de vegades fins i tot barri té una cultura diferent al del cantó, i per tant la cultura catalana no existeix. Existeixen multitud de cultures catalanes que tenen punts en comú segons la proximitat, però no hi ha cap element cultural excepte la llenga que sigui comú a tota la Catalunya.
D'acord, però roman el dubte que tinc: és el País Valencià com a entitat geogràfica un país català? Hi ha una identitat col·lectiva que sigui més que regional però menys que nacional i si això és el cas, com s'anomena? 
Doncs la qüestió de sentiments de pertànyer a una cosa o una altra són molt personals. En el meu cas sóc valencià, considere el País Valencià un país català i crec que és una part de la nació catalana. La identitat col·lectiva supraregional i infranacional, en el meu cas, s´anomena valencianitat. El País Valencià com a entitat geogràfica no és un país català, més que res perquè els diferents països catalans, si són la suma d´un país català més un altre més un altre ... ho són com a entitat lingüística. Un país català, fonamentalment, és el territori on els seus habitants parlen català, això és una realitat, i ho són com a entitats lingüístiques. Per a dir si geogràficament són un país català o no primer que res hauria d´haver un Estat Català independent, aleshores les zones geogràfiques que a ell pertanyeren (independentment de la llengua que parlaren) serien, com a entitat geogràfica, un país català. A dia de hui, crec jo, cap territori com a entitat geogràfica pot considerar-se un país català. Com a entitat lingüística ja ho sabem: els Països Catalans.
Molt bé això: "La identitat col·lectiva supraregional i infranacional, en el meu cas, s´anomena valencianitat." Vols dir, doncs, que la teva catalanitat és superior al teu sentiment de ser valencià? 
Si quan dius "és superior" vols dir que es troba per damunt, doncs sí. A vore, jo, i supose que a molta gent li passarà el mateix, tinc un fort sentiment cap al meu poble, abans que res sóc benissenc, a un nivell superior, doncs els pobles de la contornada (més o menys la comarca), i més superior encara doncs estaria la valencianitat. En aquest sentit, per a mi suposa un sentiment molt fort el fet de pertànyer al meu poble, és a dir, la meua "benissanitat" (o com es puga dir) és més forta (superior) sentimentalment que la meua valencianitat, però és evident que la valencianitat és superior a un nivell, diguem-ne, de pertanyença a un tipus determinat de societat. Si això ha quedat clar (que crec que no perquè mira que és de difícil explicar aquestes coses) doncs la meua valencianitat és més forta (superior) sentimentalment a la meua catalanitat, però aquesta catalanitat és superior a un nivell de pertanyença a una determinada societat (per a mi la conformada pels Països Catalans). No sé si encara t´he fet tindre més dubtes
Conec tres intel·lectuals valencians que al llarg de llur vida van descriure la valencianitat en relació amb el conjunt dels Països Catalans: - Sanchis Guarner - Joan Fuster - Joan Francesc Mira No conec cap de llurs tesis puix que encara no he llegit cap de llurs obres. En saps quelcom? Potser seria d'interès per al nostre tema. Bé, crec haver-te entès. El que no entenc del tot, però, és per què dius que la teva valencianitat sigui superior a ta catalanitat sentimentalment defenent la nació catalana enlloc de la valenciana. Podries fer-ho com els nacionalistes gallecs: (Alguns) diuen que gallec i portuguès són la mateixa llengua o almenys que els lliams lingüístics són molt estrets però que malgrat això Galícia i Portugal són dues nacions diferenciades com ara Brasil i Portugal. És a dir potser hi ha una catalanofonia, una comunitat lingüística i cultural catalana però cap nació catalana que s'estengui de Perpinyà a Elx. 
Ell nega l'existència d'una nació valenciana (a banda de la catalana). No sé perquè tens tant interés en ço contrari. 
Tinc tant d'interès en ço car vull saber de la gent del xat si creu que hi ha tres nacions de parla catalana diferents (Catalunya, País Valencià, Illes Balears) o si som tots una nació. I si som tots una sola nació, es pot parlar d'una pàtria valenciana o d'un poble valencià sense ésser traïdor del projecte de construcció nacional dins les fronteres territorials dels Països Catalans? Potser la demanda fonamental és: Quant pluralisme lingüístic, cultural i identitari és permès dins el teòric marc nacional dels Països Catalans? 
Jo crec que ja t´ho he dit. Per mi sí (allò de pàtria és un concepte que mai he entès, però bé), però és que el problema que tenim tots és la qüestió de què és una nació. De definicions n´hi ha moltes, i al meu parer, en allò que jo puc entendre com una nació (evidentment no com a sinònim d´un estat), doncs no crec que el poble valencià siguem una nació, sinò una part fonamental d´una nació. El Principat a soles no seria una nació, seria l´esquartejament d´una nació, però els límits de qualsevol nació són sempre dubtosos. "El que no entenc del tot, però, és per què dius que la teva valencianitat sigui superior a ta catalanitat sentimentalment defenent la nació catalana enlloc de la valenciana". Es tracta d´un sentiment, i prou. Tu, suposem que eres de Barcelona, no et sents més a prop d´un barceloní o d´un de la comarca del barcelonés que d´un andorrà o d´un alacantí?. Crec que és d´allò més normal. Vegem-ne la nació castellana: doncs un extremeny estarà sentimentalment més lligat a un altre extremeny o andalús que a un de La Rioja (supose) o de Cantàbria, no? No ho puc dir amb seguretat però ho juraria. De Sanchis Guarner jo he llegit "La llengua dels valencians" i això, és un llibre de lingüística o siga que res. De Joan Fuster he llegit "Nosaltres els valencians". Fuster intenta definir en què consisteix ser valencià, i amb matitzacions i tal (excloent-ne, evidentment, aquells territoris nacionalment no valencians del País Valencià) diu que el tret més característic del poble valencià -al menys és el que s´aprecia en primer lloc- és el de parlar valencià. D´ací es poden extreure moltes coses (que em venen al cap però que Fuster no diu): si ésser valencià consistix fonamentalment en participar de la comunitat lingüística valenciana, ser català consistirà fonamentalment en parlar català. Com que amdós termes són denominació d´una mateixa llengua, doncs ser català és ser valencià (i a l´inrevés). S´ha de distingir: "ser català" (pertànyer a la comunitat lingüística catalana) i "ser valencià" (pertànyer a la comunitat lingüística catalana i viure al País Valencià). 
Mercès company! 
De res, home. Per cert, tu també eres insomne? Hehe